CELEX: 52022PC0163
Language: sk
Date: 2022-04-01
Title: Návrh ODPORÚČANIE RADY o výmene hrivnových bankoviek za menu hostiteľských členských štátov v prospech osôb utekajúcich pred vojnou na Ukrajine

EURÓPSKA KOMISIA
            V Bruseli1. 4. 2022
            COM(2022) 163 final
            2022/0106(NLE)
            
            Návrh
            ODPORÚČANIE RADY
            o výmene hrivnových bankoviek za menu hostiteľských členských štátov v prospech osôb utekajúcich pred vojnou na Ukrajine
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V reakcii na začatie ruskej vojenskej invázie na Ukrajinu 24. februára 2022 Európska rada vo svojich záveroch vydaných v ten istý deň čo najdôraznejšie odsúdila nevyprovokovanú a neopodstatnenú vojenskú agresiu Ruskej federácie (ďalej len „Rusko“) voči Ukrajine, pričom zdôraznila, že Rusko ňou hrubo porušuje medzinárodné právo a zásady Charty OSN a ohrozuje európsku a celosvetovú bezpečnosť a stabilitu.
               
               
                  Únia preukázala a naďalej bude preukazovať, že rozhodne podporuje Ukrajinu a jej občanov, ktorí čelia bezprecedentnému aktu agresie zo strany Ruska. Tento návrh je súčasťou reakcie Únie na ľudí, ktorí utekajú z dôvodu ruskej vojenskej invázie na Ukrajinu.
               
            
            
               Od ruskej invázie na Ukrajinu prišli do Únie v priebehu niekoľkých týždňov viac ako štyri milióny ľudí. Rýchlosť aj počty, v akých prichádzajú, sú bezprecedentné. Očakáva sa nárast týchto údajov.
            
            
               Vykonávacím rozhodnutím Rady (EÚ) 2022/382
                  1
                sa stanovila existencia hromadného prílevu vysídlených osôb, ktoré museli opustiť Ukrajinu v dôsledku ozbrojeného konfliktu, do Únie a zaviedla sa dočasná ochrana vysídlených osôb z Ukrajiny.
            
            
               Vysídlené osoby požívajúce dočasnú ochranu alebo primeranú ochranu podľa vnútroštátneho práva v súlade so smernicou 2001/55/ES
                  2
                a vykonávacím rozhodnutím Rady (EÚ) 2022/382 majú naliehavú potrebu likvidity na pokrytie základných výdavkov. Mnohé z nich prišli s hrivnovými bankovkami, čelia však extrémnym ťažkostiam pri výmene takýchto bankoviek za menu hostiteľského členského štátu. Národná banka Ukrajiny pozastavila výmenu hrivnových bankoviek za hotovosť v cudzej mene s cieľom chrániť obmedzené devízové rezervy Ukrajiny. Extrémna neistota, pokiaľ ide o to, aký môže byť budúci výmenný kurz medzi menou hostiteľského členského štátu a hrivnou, de facto bráni úverovým inštitúciám prijímať výmenu hrivnových bankoviek dokonca aj so zľavou.
            
            
               Členské štáty vynaložili značné úsilie na zavedenie humanitárnej pomoci osobám, ktoré utekajú z Ukrajiny. Viaceré členské štáty sa toto úsilie snažili rozšíriť o iniciatívy na uľahčenie výmeny hrivnových bankoviek za menu hostiteľského členského štátu a podporiť tak vysídlené osoby z Ukrajiny pri napĺňaní ich potrieb, najmä pri cestovaní po celej Únii.
            
            
               Cieľom tohto návrhu je podporiť koordinovaný prístup k potenciálnym vnútroštátnym systémom, aby sa vysídleným osobám z Ukrajiny poskytli rovnaké podmienky pri výmene ich hrivnových bankoviek za miestnu menu nezávisle od členského štátu, ktorý ich prijal.
            
            
               •Súlad s existujúcimi ustanoveniami v tejto oblasti politiky
            
            
               Tento návrh je plne v súlade s acquis EÚ v oblasti azylu, najmä so smernicou Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov, ako aj s vykonávacím rozhodnutím Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana. Takisto je plne v súlade s cieľom Únie vytvoriť priestor slobody, bezpečnosti a spravodlivosti otvorený pre tých, ktorí, donútení okolnosťami, oprávnene hľadajú ochranu v Únii.
            
            
               Prvky návrhu sú takisto v súlade s paktom o migrácii a azyle zo septembra 2020 a sprievodnými legislatívnymi návrhmi.
            
            
               
            
            
               •Súlad s ostatnými politikami Únie
            
            
               
                  Tento návrh je v súlade s vonkajšou činnosťou Únie, ako sú sankcie EÚ a iné reštriktívne opatrenia. Tento návrh je súčasťou komplexného súboru opatrení EÚ v reakcii na ruskú inváziu na Ukrajinu.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh sa zakladá na článku 292 ZFEÚ v spojení s článkom 78 ods. 1 a 2 písm. c) ZFEÚ. V súlade s článkom 78 ods. 1 ZFEÚ Únia tvorí spoločnú politiku v oblasti azylu, doplnkovej ochrany a dočasnej ochrany s cieľom poskytnúť zodpovedajúce právne postavenie každému štátnemu príslušníkovi tretej krajiny, ktorý potrebuje ochranu, a zabezpečiť súlad so zásadou zákazu vyhostenia alebo vrátenia. Táto politika musí byť v súlade so Ženevským dohovorom z 28. júla 1951 a Protokolom z 31. januára 1967 týkajúcimi sa právneho postavenia utečencov, ako aj s inými príslušnými zmluvami. Podľa článku 78 ods. 2 písm. c) ZFEÚ Európsky parlament a Rada na účely odseku 1 v súlade s riadnym legislatívnym postupom prijmú opatrenia týkajúce sa spoločného európskeho azylového systému, ktorý v prípade hromadného prílevu vysídlených osôb zahŕňa spoločný systém dočasnej ochrany týchto osôb.
               
            
         
         
            
               •Subsidiarita (v prípade inej ako výlučnej právomoci)
            
            
               Tento návrh je v súlade so zásadou subsidiarity stanovenou v článku 5 ods. 3 ZEÚ. Návrh podporuje koordinovaný prístup pre všetky členské štáty s cieľom poskytnúť vysídleným osobám z Ukrajiny rovnaké zaobchádzanie pri výmene ich hrivnových bankoviek za miestnu menu nezávisle od členského štátu, ktorý ich prijal, vytvoriť rovnaké podmienky pre úverové inštitúcie a zabrániť prípadnému špekulatívnemu správaniu na trhu.
            
            
               •Proporcionalita
            
            
               Tento návrh je v súlade so zásadou proporcionality stanovenou v článku 5 ods. 4 ZEÚ. Ani obsah, ani forma tohto navrhovaného odporúčania nepresahujú rámec nevyhnutný na dosiahnutie jeho cieľov. Záväzky, ktoré by členské štáty prijali, majú dobrovoľný charakter a každý členský štát sa môže rozhodnúť, či chce takéto potenciálne vnútroštátne systémy zaviesť.
            
            
               •Výber nástroja
            
            
               Odporúčanie Rady je vhodným nástrojom v tejto oblasti. Vychádza z existujúceho práva Európskej únie a je v súlade s typom dostupných nástrojov na prijatie krokov v oblasti spoločného európskeho azylového systému na úrovni Európskej únie. Stanovujú sa v ňom opatrenia, ktoré majú členské štáty zvážiť, poskytuje však členským štátom flexibilné usmernenia, pokiaľ ide o výber a koncepciu opatrení.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami, získavanie a využívanie expertízy
            
            
               
                  Neuplatňuje sa.
               
            
            
               •Posúdenie vplyvu
            
            
               V návrhu sa uvádzajú odporúčania na zavedenie vnútroštátnych systémov na riešenie výziev spojených s výmenou hrivnových bankoviek vysídlenými osobami, ktoré museli opustiť Ukrajinu v dôsledku invázie Ruska na Ukrajinu, za miestnu menu členského štátu, ktorý ich prijal. Keďže však poskytuje flexibilné usmernenia členským štátom, pokiaľ ide o výber a návrh opatrení, posúdenie vplyvu sa nevyžaduje.
            
            
               •Regulačná vhodnosť a zjednodušenie
            
            
               
                  Neuplatňuje sa.
               
            
            
               •Základné práva
            
            
               
                  Tento návrh rešpektuje základné práva a dodržiava zásady uznané predovšetkým v Charte základných práv Európskej únie, ako aj záväzky vyplývajúce z medzinárodného práva vrátane Ženevského dohovoru z 28. júla 1951 o právnom postavení utečencov, zmeneného Newyorským protokolom z 31. januára 1967.
               
            
            
               4.VPLYV NA ROZPOČET
            
            
               
                  Tento návrh odporúčania si nevyžaduje zdroje z rozpočtu EÚ.
               
            
            
               5.ĎALŠIE PRVKY
            
         
         
            
               •Plány vykonávania, spôsob monitorovania, hodnotenia a podávania správ
            
            
               
                  Neuplatňuje sa.
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               V odseku 1 sa uvádza cieľ a rozsah pôsobnosti tohto odporúčania.
            
            
               Účelom tohto odporúčania je uľahčiť výmenu hrivnových bankoviek vysídlenými osobami, ktoré požívajú dočasnú ochranu alebo primeranú ochranu podľa vnútroštátneho práva v zmysle článku 2 vykonávacieho rozhodnutia Rady (EÚ) 2022/382, za miestnu menu členského štátu, ktorý tieto osoby prijal.
            
            
               V odseku 2 sa členským štátom odporúča, aby zriadili vnútroštátne systémy na uľahčenie výmeny hrivnových bankoviek za národnú menu. V systémoch by sa mal stanoviť maximálny limit 10 000 hrivien na osobu bez poplatkov podľa oficiálneho výmenného kurzu uverejneného Národnou bankou Ukrajiny. Systémy by mali trvať najmenej tri mesiace.
            
            
               V odseku 3 sa členským štátom odporúča, aby na účely vykonávania systému čo najlepšie využívali sieť zúčastnených úverových inštitúcií a aby sa s týmito úverovými inštitúciami dohodli na tom, ako zaznamenávať a kontrolovať totožnosť každej vysídlenej osoby, ktorá systém využíva.
            
            
               V odseku 4 sa členským štátom odporúča, aby sa s Národnou bankou Ukrajiny dohodli na spôsoboch budúcej výmeny hrivnových bankoviek.
            
            
               2022/0106 (NLE)
            
            
               Návrh
            
            
               ODPORÚČANIE RADY
            
            
               o výmene hrivnových bankoviek za menu hostiteľských členských štátov v prospech osôb utekajúcich pred vojnou na Ukrajine
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 292 v spojení s článkom 78 ods. 1 a 2 písm. c),
            
            
               so zreteľom na návrh Európskej komisie,
            
            
               keďže:
            
            
               (1)Od ruskej invázie na Ukrajinu prišli do Európskej únie v priebehu niekoľkých týždňov viac ako štyri milióny ľudí. Rýchlosť aj počty, v akých prichádzajú, sú bezprecedentné.
            
            
               (2)Vykonávacím rozhodnutím Rady (EÚ) 2022/382
                  3
                sa stanovila existencia hromadného prílevu vysídlených osôb, ktoré museli opustiť Ukrajinu v dôsledku ozbrojeného konfliktu, do Únie a zaviedla sa dočasná ochrana vysídlených osôb z Ukrajiny.
            
         
         
            
               (3)Vysídlené osoby požívajúce dočasnú ochranu alebo primeranú ochranu podľa vnútroštátneho práva v súlade so smernicou Rady 2001/55/ES
                  4
                a vykonávacím rozhodnutím (EÚ) 2022/382 majú naliehavú potrebu likvidity na pokrytie základných výdavkov. Mnohé z nich prišli s hrivnovými bankovkami, čelia však extrémnym ťažkostiam pri výmene takýchto bankoviek za menu hostiteľského členského štátu.
            
            
               (4)Národná banka Ukrajiny pozastavila výmenu hrivnových bankoviek za hotovosť v cudzej mene s cieľom chrániť obmedzené devízové rezervy Ukrajiny.
            
            
               (5)Úverové inštitúcie v členských štátoch nie sú ochotné vykonávať výmenu z dôvodu obmedzenej konvertibility hrivnových bankoviek a vystavenia riziku výmenného kurzu.
            
            
               (6)Niektoré členské štáty zvažujú zavedenie vnútroštátnych systémov, ktoré podporujú výmenu obmedzeného množstva hrivien na vysídlenú osobu pri pevnom výmennom kurze.
            
            
               (7)Mala by sa uľahčiť výmena hrivien za miestnu menu hostiteľských členských štátov s cieľom podporiť osoby vysídlené z Ukrajiny pri napĺňaní ich potrieb, najmä pri cestovaní po celej Únii.
            
            
               (8)Mal by sa podporovať koordinovaný prístup k vnútroštátnym systémom, ktoré členské štáty zavedú s cieľom poskytnúť vysídleným osobám z Ukrajiny rovnaké zaobchádzanie pri výmene ich hrivnových bankoviek za miestnu menu nezávisle od členského štátu, ktorý ich prijal, vytvoriť rovnaké podmienky pre úverové inštitúcie a zabrániť prípadnému špekulatívnemu správaniu na trhu.
            
            
               (9)Národná banka Ukrajiny sa obrátila na niekoľko členských štátov s cieľom zaviesť takéto systémy na nákup hrivnových bankoviek podľa oficiálneho výmenného kurzu.
            
            
               (10)V súlade s článkami 1 a 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby boli dotknuté články 3 a 4 uvedeného protokolu, sa Írsko nezúčastňuje na prijatí tohto odporúčania a nepodlieha jeho uplatňovaniu.
            
            
               (11)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto odporúčania a nepodlieha jeho uplatňovaniu,
            
            
               PRIJALA TOTO ODPORÚČANIE:
            
            
               CIEĽ A ROZSAH PÔSOBNOSTI
            
            
               1.Účelom tohto odporúčania je uľahčiť výmenu hrivnových bankoviek vysídlenými osobami, ktoré sú oprávnené na dočasnú ochranu alebo primeranú ochranu podľa vnútroštátneho práva v zmysle článku 2 vykonávacieho rozhodnutia Rady (EÚ) 2022/382, za miestnu menu členského štátu, ktorý tieto vysídlené osoby prijal.
            
            
            
               PRI REŠPEKTOVANÍ VNÚTROŠTÁTNYCH PRÁVOMOCÍ A S PRIHLIADNUTÍM NA VNÚTROŠTÁTNE OKOLNOSTI A POSTUPY,
            
            
            
               ODPORÚČA:
            
            
               HLAVNÉ ODPORÚČANIA
            
            
               2.Členské štáty by mali zaviesť vnútroštátne systémy na uľahčenie výmeny hrivnových bankoviek za národnú menu s týmito charakteristikami:
            
            
               a)každá vysídlená osoba, ktorá predloží dôkaz o tom, že má nárok na dočasnú ochranu, ako sa stanovuje v smernici 2001/55/ES, alebo na primeranú ochranu podľa vnútroštátneho práva v zmysle vykonávacieho rozhodnutia (EÚ) 2022/382, ako sa uvádza v oznámení Komisie 2022/C 126 I/01
                  5
               , by mala mať možnosť vymeniť hrivnové bankovky za menu členského štátu. V prípade vysídlených maloletých osôb bez sprievodu by mal výmenu vykonať zástupca stanovený v článku 16 ods. 1 smernice 2001/55/ES;
            
            
               b)mal by sa stanoviť maximálny limit na osobu; vzhľadom na vnútroštátne okolnosti by takýto maximálny limit mal byť na úrovni 10 000 hrivien na osobu alebo menej;
            
         
         
            
               c)takáto výmena by sa mala povoliť bez poplatkov;
            
            
               d)uplatniteľným výmenným kurzom by mal byť oficiálny výmenný kurz uverejnený Národnou bankou Ukrajiny;
            
            
               e)systémy by mali trvať najmenej tri mesiace.
            
            
               ĎALŠIE ODPORÚČANIA
            
            
               3.V záujme zaručenia účinného prístupu k výmennému systému by sa členské štáty mali usilovať o čo najlepšie využitie siete zúčastnených úverových inštitúcií na účely vykonávania tohto systému. V záujme zabezpečenia dodržiavania maximálneho limitu na vysídlenú osobu by členské štáty mali zvážiť dohodu so zúčastnenými úverovými inštitúciami o tom, ako zaznamenávať a kontrolovať totožnosť každej vysídlenej osoby, ktorá systém využíva.
            
            
               4.V záujme zaručenia riadnej finančnej správy a v prípade potreby by členské štáty mali zvážiť dohodu s Národnou bankou Ukrajiny o spôsoboch budúcej výmeny hrivnových bankoviek.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Vykonávacie rozhodnutie Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (Ú. v. EÚ L 71, 4.3.2013, s. 1). 
               
               
                  
                     (2)
                  
                        Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12). 
               
               
                  
                     (3)
                  
                        Vykonávacie rozhodnutie Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (Ú. v. EÚ L 71, 4.3.2013, s. 1). 
               
               
                  
                     (4)
                  
                        Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12). 
               
               
                  
                     (5)
                  
                        Oznámenie Komisie o operačných usmerneniach na vykonávanie vykonávacieho rozhodnutia Rady 2022/382, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (Ú. v. EÚ C 126 I, 21.3.2022, s. 1).